kardosdrur/scandi-wiki huggingface dataset:
Ølandsbroen

Ølandsbroen () er en svensk bro mellem Kalmar på det svenske fastland og den svenske ø Öland i Østersøen.

Der var i mange år planer om en fast forbindelse mellem Öland og fastlandet, som medførte mange lovforslag og udredninger. Det første konkrete forslag blev fremlagt i 1932. Først den 18. november 1966 fastlagde regeringen en plan for opførelser af store broer, og i denne plan indgik Ölandsbron. Det første spadestik blev taget af kommunikationsminister Svante Lundkvist den 30. december 1967. Broen blev indviet den 30. september 1972, og var på det tidspunkt Europas længste bro.

Ölandsbron er 6.072 meter lang, har en gennemsejlingshøjde på 36 meter og en fri bredde på 13 meter. Det højeste punkt på broen er 41,69 meter, og den laveste højde er 6,65 meter. Broen er bygget af armeret beton i 155 brofag, hvoraf højbrodelen består af 6 brofag der hver er 130 meter lange.

Broen er Sveriges længste som udelukkende befinder sig på svensk territorium. Øresundsbroen er længere, men den er delt mellem Danmark og Sverige, og den del der befinder sig i Sverige (5,3 km) er kortere end Ölandsbron.

Broer i Sverige
Bjælkebroer
Bygninger, konstruktioner og anlæg i Kalmar län
Borgholm

Borgholm er hovedby i Borgholms kommune, Kalmar län, Öland, Sverige. Den er Ölands næststørste by efter Färjestaden.

Historie 
I det nærtliggende Köpingsvik lå der i vikingetiden en markedsplads med aner fra 700-tallet. På dette sted er Kalmarsund 10 kilometer bredt, og udgjorde i århundreder søvejen gennem Østersøen. Man kunne i god tid se når der var fjender på vej, hvorfor der blev bygget flere befæstningsanlæg. Borgholm Slot lige uden for byen nedbrændte i 1806 og har siden været en ruin.

I 1816 blev Borgholm stad, den eneste på Öland, og en lille by set ud fra et nationalt perspektiv, med kun 150 indbyggere.

I 1906 åbnede jernbanen mellem Böda og Borgholm, og i 1910 åbnede også en jernbane mod syd til Mörbylånga og Ottenby, denne bane blev nedlagt i 1962. Ved skiftet til det 19. århundrede begyndte turismen at tage fart, særligt efter kongefamiliens residens, Solliden, blev færdigt.

Siden Ölandsbrons indvielse i 1972 har Borgholm været en pendlerby mod Kalmar.

Se også 
 Borgholms Kongsgård
Edward D. Wood jr.

Edward D. Wood jr. (født 10. oktober 1924, død 10. december 1978), døbt Edward Davis Wood og i nyere tid ofte kaldet Ed Wood, var en amerikansk filminstruktør, forfatter, skuespiller og filmproducer. Han er specielt berømt for filmen Plan 9 from Outer Space, som han signerede med sin foretrukne navneform, "Edward D. Wood, Jr." .

I 1950'erne lavede Wood jr. en række uafhængige og meget billigt producerede science fiction- og cowboyfilm. 1950'er-filmene er blevet berømte for deres tekniske fejl, usofistikerede special effects, særegne dialog, excentriske rollebesætning og besynderlige, ofte meget personlige handlingselementer. Wood jr. bliver sædvanligvis anset for at være en af de dårligste filminstruktører i filmhistorien. Efter store fiaskoer, både økonomisk og over for filmanmelderne, sluttede Wood jr. sin karriere med at lave pornografi og skrive horrorromaner og kiosklitteratur i krimigenren. Hans mangel på konventionelle evner som filmskaber har lagt grunden for munter kultdyrkelse af både Wood jr. og hans film. 

Edward D. Wood jr.s posthume berømmelse begyndte to år efter hans død, da han efter en afstemning blev tildelt en Golden Turkey Award som verdens dårligste filminstruktør. Efter publikationen af Rudolph Greys biografi Nightmare of Ecstasy, har Woods liv og værker fået en æresoprejsning hos publikum, og der er kastet nyt lys over hans åbenbare iver og ærlige kærlighed til film og filmproduktion, samt hans hang til transvestisme og angorasweatere.

I 1998 udkom bogen Hollywood Rat Race (skrevet i 1960'erne), hvori Wood fortæller om, hvordan man laver film, og om sin egen kærlighed til filmmediet.

Af hans romaner er kun Parisian Passion (Strip-tease-morderen) udkommet på dansk (hos forlaget Obelisk, 1968).

Tim Burtons film Ed Wood (1994), som leverer en lettere fiktiv version af hans liv, blev belønnet med bl.a. to Oscars. Rollen som Wood blev spillet af Johnny Depp.

Film af Edward D. Wood Jr. 
 Glen or Glenda (1953)
 Jail Bait (1954)
 Bride of the Monster (1955)
 Plan 9 from Outer Space (1959)
 Night of the Ghouls (1959)
 Orgy of the Dead (1966)

Se også 
 Dolores Fuller
 Bela Lugosi
 Tom Mason
 Loretta King
 Alex Gordon
 Maila Nurmi

Eksterne henvisninger 
 
 The Hunt for Edward D. Wood, Jr.  Stor guide til Ed Woods film
 Gray, Rudolph. Nightmare of Ecstacy

Filminstruktører fra USA
Filmproducere fra USA
Bordeaux (vindistrikt)

Bordeaux er et vindistrikt i Frankrig, hvor der årligt produceres 700 millioner flasker vin heraf 80% rødvin.

Karakteristisk for rødvine fra Bordeaux er deres mørke røde farve: bordeaux.

I slutningen af 1800-tallet blev Bordeaux ramt af vinlus også kendt som vinpest, som åd vinstokkenes rødder og næsten stoppede vinproduktionen i distriktet, da næsten alle vingårde blev ødelagte. Først efter 1. verdenskrig begyndte vinproduktionen at komme rigtig i gang igen.

Siden 1980'erne har vinavlerne i Bordeaux investeret mange penge i teknik, der yderligere har udviklet vinene.

Kendte vine fra Bordeaux 

 Médoc
 Graves
 Entre-Deux-Mers
 Saint-Émilion
 Fronsac
 Bourg
 Blaye
 Pomerol
 Sauternes
 St. Croix du Mont
 Cadillac

Kilder 

Vindistrikter
Hot spot (geologi)

Hot spots er de områder i jordoverfladen, hvor konvektionsstrømmene i asthenosfæren skaber vulkanisme.

Geologer har identificeret mellem 40 og 50 hot spots rundt om i verden med Hawaii, Reunion, Yellowstone, Galapagos og Island som de for tiden mest aktive.

På grund af kontinentaldriften trækker et hotspot et spor af udslukte vulkaner. Det længste kontinentale hotspot-spor er Cosgrave hotspot track i Østaustralien.

Oversigt over hotspots 

Afar hotspot
Amsterdam hotspot
Ascension hotspot
Azores hotspot (1)
Balleny hotspot (2)
Bermuda hotspot
Bouvet hotspot
Bowie hotspot (3)
Cameroon hotspot (17)
Canary hotspot (18)
Cape Verde hotspot (19)
Caroline hotspot (4)
Cobb hotspot (5)
Comoros hotspot (21)
Crozet hotspot
Darfur hotspot (6)
Discovery hotspot
East Australia hotspot (30)
Easter hotspot (7)
Eifel hotspot (8)
Fernando hotspot (9)
Galápagos hotspot (10)
Gough hotspot
Guadelupe hotspot (11)
Hawaii hotspot (12)
Heard hotspot
Hoggar hotspot (13)
Iceland hotspot (14)
Jan Mayen hotspot (15)
Juan Fernandez hotspot (16)
Kerguelen hotspot (20)
Lord Howe hotspot (22)
Louisvile hotspot (23)
Macdonald hotspot (24)
Marion hotspot (25)
Marquesas hotspot (26)
Meteor hotspot (27)
New England hotspot (28)
Pitcairn hotspot (31)
Raton hotspot (32)
Réunion hotspot (33)
St Helena hotspot (34)
St Paul hotspot
Samoa hotspot (35)
San Felix hotspot (36)
Shona hotspot
Society hotspot (Tahiti hotspot) (38)
Socorro hotspot (37)
Tasmanid hotspot (39)
Tibesti hotspot (40)
Trindade hotspot (41)
Tristan hotspot (42) ved Tristan da Cunha
Vema hotspot (43)
Yellowstone hotspot (44)

Eksterne henvisninger 

 Yellowstone hotspot interactive 
 Hotspots USGS Publications Warehouse: This Dynamic Earth
 Goetimes: Raising Hot Spots

Vulkanologi
Pladetektonik
Bordeaux (farve)

Bordeaux er en farve. Det er en mørk rødviolet nuance, opkaldt efter vinen af samme navn, således bruges også farven vinrød (der kan favne lidt bredere). Farven Burgundy er en lille smule lysere.

I henhold til NCS farvesystem er farvens kode S4550-Y90R. Det er altså en blandningsfarve af sort og gul, hvoraf den gule farve skal indeholde 90% rød.

Kode i farvesystemer:

  

Farver
Bordeaux (flertydig)

Bordeaux har flere betydninger:
 Bordeaux – en by i Frankrig.
 FC Girondins de Bordeaux – fodboldklub i byen Bordeaux
 Bordeaux (vindistrikt) – fransk vindistrikt.
 Bordeaux (farve) – en farve.
 Bordeaux (band) – et band som bl.a. har fået udgivet nummeret Hit Me (Flex Radio Mix) på albumet Absolute Let's Dance opus 14.

Flertydig
Wikinews

Wikinews er en brugerdrevet nyhedskilde, som alle kan skrive artikler til. Ifølge projektets manifest er Wikinews' mål "at fremme idéen om borgerjournalisten, fordi vi tror på, at alle kan give et værdifuldt bidrag til det store billede af, hvad der foregår i verden omkring os."  Wikinews er et projekt under Wikimedia Foundation, og sitets artikler er frit indhold.

Historie 
I januar 2003 blev et forslag under titlen "Wikews" skabt på Wikipedias communitys Meta-Wiki i et anonymt indlæg af Daniel Alston, senere kendt på Wikipedia som Fonzy. Alston var derimod ikke involveret i udviklingen af projektet, og projektet var genudviklet af Erik Möller, Wikipedia-bidragsyderen kendt som Eloquence. Forslaget gik ud på skabelsen af et søsterprojekt der dækker "nyheder på et bredt emneområde". I 2004 blev diskussionen om hvornår og hvordan et sådanne projekt skulle blive mere aktivt. Tidlig modstand fra langtidsbidragsydere på Wikipedia pegede mange hen mod Wikipedias egne nyhedsresuméer ("Aktuelle begivenheder"), hvilket vigede til detaljerede diskussioner og forslag om hvordan det kunne blive implementeret som et nyt projekt af Wikimedia Foundation.

I november 2004 blev en demonstrationswiki sat op for at vise hvordan et nyhedssite baseret samarbejde fra bidragsyderne kunne virke. I december 2004 blev siden flyttet ud af demostadiet og ind i beta-stadiet. En tysk udgave blev samtidig lanceret. Kort tid efter blev udgaver på nederlandsk, fransk, spansk, svensk, bulgarsk, polsk, portugisisk, rumænsk, ukrainsk, italiensk, serbisk, japansk, russisk, hebraisk, arabisk, thai, norsk og kinesisk (i kronologisk rækkefølge) sat op.

Søndag den 13. marts 2005 nåede den engelske udgave af Wikinews 1000 nyhedsartikler og lidt over et år senere, lørdag den 29. april 2006, nåede den op på 5000 nyhedsartikler.

Noter

Eksterne henvisninger 

 Wikinews: Flersproget portal

News
Sociale netværkstjenester
Nettidsskrifter
Vivien Leigh

Vivien Leigh (født 5. november 1913 i Darjeeling i Indien, død 8. juli 1967) var en engelsk teater- og filmskuespiller. 

Selv om hun havde få filmroller, vandt hun Oscar for to roller som sydstatsskønheder; først for rollen som Scarlett O'Hara i Borte med blæsten (Gone With the Wind, 1939) og senere for rollen som Blanche DuBois i Omstigning til Paradis (A Streetcar Named Desire, 1951), en rolle hun også spillede på teatret i Londons West End. 

I sit første ægteskab med sagføreren Leigh Holman var Vivien kun 18 år, da hun fik sit eneste barn, Suzanne (1933-2015). Opslugt af drømmen om et liv ved scenen valgte Vivien Leigh at forlade sit hjem til fordel for Laurence Olivier, da Suzanne var to år. Efter at skilsmissen fra Holmen gik igennem i 1940, giftede Leigh sig med Olivier. 

Vivien Leigh var en produktiv teaterskuespiller, ofte med sin anden mand, Laurence Olivier, som instruktør. I løbet af 30 år på scenen spillede hun roller, der spændte fra heltinderne i Noël Cowards og George Bernard Shaws komedier til Shakespeares Ofelia, Kleopatra, Julie og Lady Macbeth.

Vivien Leigh blev lovprist for sin skønhed, men følte til tider, at den forhindrede hende i at blive taget seriøst som skuespiller. Hendes helbred viste sig dog at være hendes største hindring. I midten af 1940'erne blev hun diagnosticeret med tuberkulose, som hun døde af kun 53 år gammel. 

Hendes Oscar for rollen som Scarlett skabte splid i forholdet til Olivier, der indrømmede, at han havde lyst til at slå sin kone i hovedet med statuen, fordi han ikke selv vandt nogen for sin rolle som Heathcliff i Wuthering Heights samme år. Leigh selv gled gradvis ind i en manisk depression. Hendes stedsøn Tarquin, som var meget glad for hende, mener det "begyndte i 1945, da hun havde en abort" - og efterhånden som hun blev dårligere, ødelagde sygdommen både hendes ægteskab og hendes karriere. Leigh fortalte selv, at rollen som Blanche DuBois "vippede mig over i galskaben". Stedsønnen Tarquin mindes arrene, elektrochokbehandlingen efterlod i hendes pande - den eneste hjælp, lægerne den gang kunne tilbyde. Leighs skræmmende humørforandringer og depression førte til skilsmisse fra Olivier i 1960. Olivier giftede sig senere med Joan Plowright, mens den sønderknuste Leigh dannede par med skuespilleren Jack Merivale.

Noter

Eksterne henvisninger 

 

Skuespillere fra England
Oscar for bedste kvindelige hovedrolle
Hollywood Walk of Fame
Personer fra Darjeeling
Briter i 1900-tallet
Egernførde Fjord

Egernførde Fjord eller Egernfjord  (på tysk: Eckernförder Bucht, på dansk også tilsvarende Egernførde Bugt) er en cirka 16 km lang og op til 10 km bred fjord i det nordlige Tyskland, beliggende i det sydøstlige Sydslesvig. Fjorden adskiller landskaberne Svansø i nord og Jernved i syd. Kysten består af naturstrande med flere små skove og klinter. I bunden af fjorden ligger havnebyen Egernførde. Området omkring fjorden er præget af landbrug og store godser. Mange af landsbyerne ved fjorden har de sidste år udviklet sig til lokale turistdestinationer. Blandt landsbyerne kan nævnes Vabs med Bognæs, Langskov og Karlsminde (i Svansø), Celmerstorp med Askov, Nør og Schwedeneck (i Jernved). Ved Askov findes en lille lagune, ved Nør en skovklædt klit.

Fjordens tyske navn er Eckernförder Bucht. På dansk betegnes fjorden hyppigst som Egernførde Fjord, men der forekommer også Egernfjord og sjælden Egernførde Bugt, som tilsvarer det tyske begreb. Hector Boecks Sydslesvig-Kort fra 1950 / 1953 skelner mellem den indre Egernførde Fjord og den ydre Egernførde Bugt. Selve stednavnet er afledt af egern og enten -fjord eller det nedertyske vurt for vadested.

Fjorden er opstået efter sidste istid igennem afsmeltning af en gletsjertunge som har ligget i det bakkede jyske morænelandskab. I begyndelse var noret ved Vindeby endnu en del af fjorden, men blev senere afskåret ved et vadested. 

Egernførde Fjord dannede op til 1800-tallet en kulturgeografiske grænse, idet området nord for fjorden var op til 1700- og 1800-tallet dansksproget område, mens Jernved var fra 1200-tallet for største del tysksprogede. Mange af stednavnene i Svansø er tilsvarende af dansk herkomst. Grænsen markeres også ved den forhenværende Egernborg og Dannevirkes Østervold, som strakte sig hen til Vindeby Nor. 

Fjorden var skueplads for Søslaget i Egernførde Fjord under Treårskrigen. De danske skibe Christian VIII og Gefion var uklogt løbet ind i fjorden og kom her i kamp med de tyske strandbatterier. 1912 oprettede den tyske marine her en større flådestation. Under grænsedebatten efter 1. verdenskrig foreslog den danske arkitekt Vilhelm Marstrand en grænselinje gennem fjorden, således at Borreby ville være dansk og Egernfjord by tysk grænsestation, og derfra videre over Vindeby Nor syd for Dannevirke, Rejde Å og til Trenen og Ejderen. Ideen om fjorden som en mulig dansk-tyske grænse fandt senere også indgang i Morgenthauplanen

Noter

Eksterne henvisninger 

Fjorde
Fjord
Hørning Kirke (Skanderborg Kommune)

Hørning Kirke ligger i Hørning Sogn, Hjelmslev Herred, Skanderborg Amt

Skibet er opført af utilhuggede mark­sten, al og koret af tilhuggede frådsten. De primitive materialer og en engelsk inspireret byggetil taler for at kirken er ældre end de fleste danske landsbykirker, og er opført lige omkring år 1100. I midten af 1400-tallet er tårn og våbenhus opført i munkesten, samtidig med at der blev bygget hvælvinger og vinduerne blev gjort større.

Ekstern henvisning 

 Om kirken
 Hørning Kirke på korttilkirken.dk
 Hørning Kirke på danmarkskirker.natmus.dk (Danmarks Kirker, Nationalmuseet)

Kirker i Skanderborg Kommune
Kirker i Århus Stift
Kirker i Skanderborg Amt
Kirke (Skanderborg Kommune)
Skanderup Efterskole

Skanderup Efterskole er en grundtvigsk efterskole med 9. og 10. klassetrin. Skolen er placeret i den lille by Skanderup, tæt ved Lunderskov og Kolding.

Skolen har fået bygget en stor ny hal, samt en tennisbane.

Eleverne er fordelt på fire forskellige fløje, der hver er tildelt navne fra den nordiske mytologi: Asgård, Udgård, Midgård og Valhal.

Undervisningen i dansk er opdelt i fem "grene":
 Medie og kommunikation
 Musik og scenekunst 
 Kunst og grafisk design
 Puls og adventure
 IT og teknologi

Hvert grenfag har ni ugentlige lektioner, og er en sammenblanding af den almindelige undervisning i dansk, samt undervisningen i det specifikke grenfag.

Eksterne henvisninger 
 Skolens officielle hjemmeside

Efterskoler
Bygninger, konstruktioner og anlæg i Kolding Kommune
TV 2 Kosmopol

TV 2 Kosmopol, tidligere TV 2 Lorry, er et regional mediehus, der sender nyheder og aktualitetsprogrammer til hovedstadsregionens 1,9 mio. indbyggere. Stationen er således den af TV 2-regionerne med det største potentielle publikum. Den beskæftiger ca. 80 ansatte.

TV 2 Kosmopol har sin redaktion i det gamle forlystelsesetablissement Lorry på Frederiksberg, som stationen siden 1999 har ejet. Tidligere ejede Frederiksberg Kommune stedet. Den første udsendelse fra stationen løb over skærmen 2. januar 1990.

TV 2 Kosmopol er som de øvrige regionale stationer en selvstændig virksomhed, der finansieres ved hjælp af licensmidler. Stationen har ofte samarbejdet med andre medier om udsendelser.

Morten Kjær Petersen blev pr. 1. januar 2015 direktør for TV 2 Lorry (nu TV 2 Kosmopol). Han afløste Dan Tschernia der var stationens direktør fra 1989 til og med 2014.

Værter

Nuværende 
Opdateret januar 2023

 Marco Houlind (2003-)
 Julie Andersen (2017-)
 Kasper Blomgren (2021-)
 Camilla Bresemann
 Rebekka Juul Bruun

Tidligere 
 Christian Bækgaard (2013-31. december 2014)
 Jesper Vorre Rasmussen
 Jytte la Cour Bergmann
 Rie Helmer Nielsen
 Camilla Rozenfeld
 Stine Lyndgaard
 Peter Glüsing
 Jonas Steene
 Bettina Bundgaard
 Line Baun Danielsen (2011-2016)
 Nanna Andreasen
 Stine Thomsen
 Nadia Filt
 Peter Blæsild

Eksterne henvisninger
 TV 2 Kosmopols hjemmeside

Kilder 
 TV 2 Kosmopols historie

Kosmopol
Etableret i 1989
Virksomheder på Frederiksberg
Public service-medier
83 f.Kr.



Begivenheder 
 Sulla vender hjem fra sit eksil, og har med sig en stor hær

Født

Dødsfald 

 
83
Kardinalitet

I matematikken er en mængdes kardinalitet eller mægtighed et mål for "antallet af elementer i mængden." Der er to tilgangsvinkler til kardinalitet – en der sammenligner mængder direkte ved brug af bijektioner, injektioner og surjektioner og en anden, der benytter kardinaltal.

Mængdesammenligning 
Vi siger, at to mængder A og B har samme kardinalitet, hvis der findes en bijektion, dvs. en injektiv og surjektive afbildning, fra A til B. For eksempel har mængden E = {2, 4, 6, ...} af positive lige tal samme kardinalitet som mængden N = {1, 2, 3, ...} af naturlige tal, da funktionen f(n) = 2n er en bijektion fra N til E.

Vi siger, at en mængde A har en kardinalitet større end eller lig med kardinaliteten af en mængde B (og at B har kardinalitet mindre end eller lig med kardinaliteten af A,) hvis der findes en injektiv afbildning fra B til A. Vi siger, at A har kardinalitet strengt større end kardinaliteten af B, hvis A har kardinalitet større end eller lig kardinaliteten af A samtidig med, at A og B ikke har samme kardinalitet; dvs. hvis der findes en injektiv afbildning fra B til A men ingen bijektiv afbildning fra A til B. For eksempel er kardinaliteten af mængden R af alle reelle tal strengt større end kardinaliteten af mængden N af alle naturlige tal, da inklusionsafbildningen i : N → R er injektiv, men det kan vises, at der ikke findes en bijektiv afbildning fra N til R.

Tællelige og overtællelige mængder 
Hvis det antages, at udvælgelsesaksiomet holder, gælder trikotomiloven for kardinalitet, og der dannes grundlag for følgende definitioner.

 Enhver mængde med kardinalitet strengt lavere end de naturlige tals siges at være en endelig mængde. Med andre ord skal findes et n i N, så mængden er et surjektivt billede under {1, ..., n}. En mængde kaldes tællelig, hvis den er et surjektivt billede under N – specielt er en endelig mængde tællelig.
 Enhver mængde, der har samme kardinalitet som mængden af de naturlige tal, kaldes en tællelig uendelig mængde. En uendelig mængde er tællelig, hvis og kun hvis den er et bijektivt billede af N.
 Enhver mængde med kardinalitet større end de naturlige tals siges at være en ikke-tællelig eller overtællelig mængde.

Mængdelære
Insulated-gate bipolar transistor

Insulated-gate bipolar transistor (IGBT) er en elektronisk komponent, der kombinerer MOSFET- og bipolar transistor-teknologi. 

Bruges den strømstærke operationsforstærker, AD8031, i kontrolkredsløbet, er et ret ret afladningsforløb og en ekstremt lodret forflanke indenfor det opnåelige. Herved opnås høje spændinger – ja op til mange mange kilovolt – ved fuld kontrol.

Se også
 Safe operating area

Eksterne henvisninger 

 About the inventors 
 Device physics information from the University of Glasgow
 Spice model for IGBT

Effektelektronik
Transistortyper
Hans Heinrich Baumgarten

Hans Heinrich Baumgarten (født 29. maj 1806 i Halstenbek i Holsten, død 3. marts 1875 i Kongens Lyngby) var en dansk mekaniker og fabriksgrundlægger, som skabte grundlaget for den virkomhed der sidenhen blev til Burmeister & Wain værftet i København, og som nu lever videre i virksomheden MAN Diesel. 

Hans Heinrich Baumgarten var det syvende barn af Anna Marie Köncke og Franz Joachim Baumgarten. Familien boede i en lille bondegård inde i landsbyen Halstenbek som ligger nær byen Pinneberg. Området hører i dag til den tyske delstat Slesvig-Holsten men var dengang underlagt den danske konge. Moderen døde i 1820 og faderen seks år senere.

Han blev Ridder af Dannebrog 1863 efter indstilling af 21 ansete københavnske næringsdrivende.

Han er begravet på Assistens Kirkegård.

Kilde 
 Lehmann, Johannes: Burmeister & Wain gennem hundrede aar – 1843-1943 (A/S Burmeister & Wain's maskin- og skibsbyggeri, København 1943)

Eksterne henvisninger 
 

 Dansk biografisk Lexikon, I. Bind
 Salmonsens konversationsleksikon, Anden Udgave, Bind II

Personer fra Holsten
Danskere i 1800-tallet
Riddere af Dannebrog
Fabrikanter fra Danmark
Personer i Dansk Biografisk Leksikon
Mekanikere fra Danmark
Personer med tilknytning til Burmeister & Wain
Psykokinese

Psykokinese (tankebevægelse), også kendt som telekinese (fjernbevægelse), er et begreb, der bruges inden for parapsykologien om fjernpåvirkning af genstande eller personer ved hjælp af tankens kraft.

Det er psykokinese hvis man ændrer på ting ved tankens kraft, og telekinese når man ved tankens kraft flytter genstande uden direkte fysisk kontakt.

Telekinese er bl.a. blevet skitseret i tv-serier som Heksene fra Warren Manor og i film som Ringenes Herre. Jedi-ridderne i Star Wars-universet anvender også psykokinese i vid udstrækning.

Noter 

Spiritualitet
Parapsykologi
Den dovne græshoppe

Den dovne græshoppe (The Grasshopper and the ants) er en kort tegnefilm fra 1934, som er en del af Walt Disneys Silly Symphony-serie. Den viderefører ideen fra De tre små grise med en historie fortalt til munter musik, her med en græshoppe, der spiller violin.

Historien er lånt fra en dyrefabel af Æsop om græshoppen, der hellere vil synge, spille og danse sommeren igennem, mens myrerne flittigt samler forråd. Da vinteren kommer, går græshoppen og fryser i sneen og har ingen mad. Han banker på hos myrerne for at få hjælp. Hos Æsop er moralen ubønhørlig: græshoppen må dø for sin dovenskab. Her hos Disney er slutningen mere human: græshoppen må nok arbejde for føden, men det arbejde kommer til at bestå i at muntre myrerne op med sin musik.

Filmens melodi hedder The world owes me a living komponeret af Frank Churchill. Den blev ikke et monsterhit som hans ulvesang fra grisefilmen, men dog en pæn succes, og filmen kan godt leve op til standarden fra De tre små grise.

Som græshoppens stemme hører man for første gang Pinto Colvig, hvis stemme siden skulle blive Fedtmules stemme.

Eksterne henvisninger 
 

Tegnefilm fra USA
Amerikanske film fra 1934